# Anatomické postavenie

### Z Wikipédie

Anatomické roviny - mediálna, tranzverzálna a frontálna (koronálna).

Anatomické postavenie alebo anatomická poloha je schematická konvencia na opisovanie relatívnej morfológie ľudského tela - všetky pojmy z anatómie sa vzťahujú na situáciu, keď je telo v „anatomickom postavení“. V tejto polohe stojí postava vzpriamene, tvárou k popisovateľovi, stojí celou plochou plosiek nôh na podložke, mierne rozkročená. Ruky má mierne odtiahnuté od tela, vystreté, dlane s vystretými prstami otočené k pozorovateľovi.

Anatómia je opisná veda, a preto využíva presné a rozsiahle názvoslovie, ktorým opisuje nielen jednotlivé časti a orgány ľudského tela, ale aj ich polohu a postavenie voči ostatným. Aby bolo toto možné, je ľudské telo pri popisovaní v určitej štandardizovanej polohe, ktorú voláme anatomické postavenie.

## [úprava] Anatomické roviny

### [úprava] Mediálna a sagitálna rovina

Telom v anatomickom postavení možno viesť viacero rovín. Mediálna rovina prechádza stredom ľudského tela odhora až nadol a rozdeľuje ho na pravú a ľavú identickú polovicu.
Poloha nejakej štruktúry bližšie k mediálnej rovine sa označuje ako mediálna, ďalej od nej ako laterálna (lat. latus - bok). Označenie ipsilaterálne sa vzľahuje k polohe na tej istej strane tela, kontralaterálne k niečomu na opačnej strane tela a označenie bilaterálne vyjadruje, že sa nejaká štruktúra nachádza na oboch stranách.

Ako sagitálna rovina (lat. sagitta - šíp) sa označuje akákoľvek rovina, ktorá prebieha paralelne s mediálnou rovinou.

### [úprava] Koronálna alebo frontálna rovina

Koronálna alebo frontálna rovina rozdeľuje telo na prednú a zadnú polovicu. Je rovnobežná s čelom (lat. frons - čelo) Prebieha kolmo na mediálnu rovinu a rovnako ako ona prebieha telom odhora nadol v jeho dlhej osi. Termín posterior alebo dorsalis (lat. dorsum - chrbát) sa vzťahuje na štruktúry, ktoré sú v zadnej časti tela za touto rovinou, termín anterior alebo ventralis (lat. venter - brucho) zasa na štruktúry v jeho prednej časti pred touto rovinou.

### [úprava] Tranzverzálna rovina

Tranzverználna alebo horizontálna rovina prebieha kolmo na obe predchádzajúce a rozdeľuje telo na hornú a dolnú polovicu. Poloha nad touro rovinou sa označuje superior, poloha pod ňou inferior. Synonymami sú termíny kraniálny (bližšie k hlave, lat. cranium - lebka) a kaudálny alebo rostrálny (bližšie k chvostu/nohám, lat. cauda - chvost)).

### [úprava] Šikmé roviny

Sú to roviny vedené v šikmých uhloch na tie vyššie uvedené.

## [úprava] Termíny týkajúce sa pohybu

- Flexia - vždy, keď dochádza k zmenšeniu uhla medzi kosťami alebo časťami tela. Tento termín sa používa výhradne na opis pohybu pozdĺž sagitálnej alebo mediálnej roviny. Flexiou je napríklad ohnutie ruky v lakti alebo predklon.
- Extenzia - opak flexie (niekedy tiež dorzálna flexia); uhol sa zväčšuje. Tento termín sa používa výhradne na opis pohybu pozdĺž sagitálnej alebo mediálnej roviny. Extenziou je napríklad vystretie ruky v lakti alebo návrat z predklonu do strednej polohy.

- Addukcia - vždy, keď dochádza k zmenšeniu uhla medzi kosťami alebo časťami tela. Tento termín sa používa výhradne na opis pohybu pozdĺž koronárnej roviny. Addukciou je napríklad pripaženie rúk k telu.
- Abdukcia - opak addukcie; uhol sa zväčšuje. Tento termín sa používa výhradne na opis pohybu pozdĺž koronárnej roviny. Abdukciou je napríklad upaženie.
- Rotácia - pohyb celej končatiny v smere hodinových ručičiek (laterálne) alebo proti ich smeru (mediálne). Na určenie smeru rotácie sa tiež používajú termíny vnútorná a vonkajšia rotácia.

  - Pronácia - ide o rotáciu ruky tak, že dlane smerujú dozadu. Nie je to mediálna rotácia -tá sa týka celej končatiny a jej podmienkou je jej čiastočná flexia.
  - Supinácia - rotácia ruky tak, že dlaň smeruje dopredu. Takáto je poloha ruky v anatomickom postavení.

- Protrúzia - pohyb objektu dopredu. Termín sa často používa pri opise pohybu sánky.
- Retrúzia - opak protrúzie.

- Elevácia - pohyb nahor. Často v súvyslosti s opisom pohybu ramena.
- Depresia - pohyb nadol, opak elevácie.

- Cirkumdukcia - špeciálny typ pohybu, ktorý pozostáva z addukcie, flexie, extenzie a abdukcie. Výsledný pohyb má cirkulárny charakter (krúžiaca končatina opisuje plášť kužela) - napríklad rotačný pohyb hornej končatiny v ramennom kĺbe.

- Stredná poloha - poloha, pri ktorej je kĺbne puzdro najmenej napnuté.

## [úprava] Špeciálne prípady

### [úprava] Noha a ruka

Dlaň (lat. palma) ruky korešponduje s ploskou (lat. planta) nohy, a chrbát (lat. dorsum) ruky korešponduje s priehlavkom (lat. dorsum) nohy.

Z tejto analógie vychádza termín dorziflexia - ohnutie nahor (tzv. pravá flexia) a termín plantárna flexia - ohnutie nadol (pravá extenzia).

Termín volárny, používaný najmä v ortopédií, je synonymom termínov palmárny and plantárny.

Noha je tiež schopná pohybov i pozdĺž iných osí, vďaka pohyblivosti členkového kĺbu. Tieto pohyby sú:

- Everzia - pohyb plosky nohy preč od mediálnej roviny.
- Inverzia - opak everzie.

Rotácia ruky v smere otočenia dlane dozadu sa nazýva pronácia, v smere otočenia dlane dopredu supinácia.

- Proximály - bližšie k trupu.
- Distálny - ďalej od trupu (bližšie k prstom).
- Ulnárny - vnútorný, bližšie k lakťovej kosti (ulna).
- Radiálny - vonkajší, bližšie k vretennej kosti (rádius).
- Tibiálny - vnútorný, bližšie k holennej kost (tíbia).
- Fibulárny - vonkajší, bližšie k píšťale (fibula).

### [úprava] Ostatné

V anatomickom postavení je penis v erekcií a smeruje nahor, teda zadná strana penisu je normálne tou, ktorú by sme označili ako hornú.

Jazyk má dorzálnu stranu tú, ktorá smeruje nahor.

Perineum je osobitnou štruktúrou pre pôrodníkov a gynekológov. Za centrum sa tu považuje telo perinea a okolitá anatómia sa popisuje vo vťahu k tomuto telu, ktoré je „centrom všetkého“.

## [úprava] Ostatné termíny polohy

- Internus - vnútorný, hlbšie v tele.
- Externus - vonkajší, bližšie k povrchu tela.
- Dexter - pravý, vpravo.
- Sinister - ľavý, vľavo.
- Superficialis - povrchový.
- Profundus - hlboký.
- Oralis - orálny, smerom k ústam.
- Aboralis - smerom od úst.

Zdroj: "http://sk.wikipedia.org../../../a/n/a/Anatomick%C3%A9_postavenie.html"

Kategória: Anatómia

##### Views

- Článok
- Diskusia
- Aktuálna verzia

##### Hľadaj

##### Iné jazyky

- English
- Español
- Français
- Norsk (bokmål)
- Polski
- Português